
MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
1.	podsjeća da je provedba pakta o migracijama i azilu („Pakt”) temelj novog sustava upravljanja migracijama i azilom u EU-u, koji će se početi primjenjivati sredinom 2026. u svim državama članicama; ističe da je riječ o političkom prioritetu najviše razine u cilju jamčenja vjerodostojne politike EU-a u tom području i ispunjavanju obveza preuzetih prema građanima; stoga poziva Komisiju da osigura dovoljno osoblja za provedbu Pakta, uključujući odgovarajuće osoblje za potporu državama članicama u provedbi svih aspekata Pakta; naglašava da bi to trebao biti jedini fokus Komisije u području azila i migracija te da se ne bi smjelo tratiti ljudske resurse i radno vrijeme na nepromišljene revizije Pakta toliko blizu njegova stupanja na snagu; napominje važnost dosljednog i učinkovitog praćenja i provedbe u području upravljanja migracijama i azilom u svim državama članicama; ističe da provedba Pakta pruža priliku za jačanje dosljedne primjene prava EU-a, uključujući obveze u pogledu temeljnih prava; naglašava da uspješna provedba Pakta zahtijeva ne samo pravno prenošenje, već i praktičnu suradnju s državama članicama u pogledu vraćanja, upravljanja granicama i sporazuma o ponovnom prihvatu s trećim zemljama;
2.	podsjeća na svoju predanost načelu transparentnog donošenja politika na temelju dokaza; u tom pogledu prima na znanje nepostojanje procjena učinka za nekoliko zakonodavnih prijedloga kojima se uvode znatne i sustavne izmjene pravnog okvira EU-a za upravljanje migracijama i azilom; prima na znanje da informativni članci EUAA-e koji su poslužili kao temelj za prijedlog o stvaranju zajedničkog popisa sigurnih zemalja porijekla na razini Unije nisu javno objavljeni;
3.	pozdravlja Zajednički provedbeni plan za pakt o migracijama i azilu predstavljen 12. lipnja 2024.; istodobno podsjeća Komisiju na ulogu Parlamenta kao suzakonodavca u tom procesu; poziva Komisiju da Parlamentu omogući puni pristup nacionalnim provedbenim planovima, nacionalnim kriznim planovima i nacionalnim strategijama država članica kako bi se osigurao učinkovit nadzor nad postupkom provedbe; nadalje, podsjeća da bi Komisija, kada s državama članicama u Vijeću raspravlja o pitanjima povezanima s provedbom Pakta, trebala, u skladu s načelom lojalne suradnje, s Parlamentom dijeliti relevantne dokumente;
4.	iako pozdravlja napredak u apsorpciji sredstava Fonda za azil i migracije i Fonda za unutarnju sigurnost, izražava zabrinutost zbog nedostatka detaljnih javnih podataka o nacionalnoj potrošnji i poziva na stvaranje jedinstvenog internetskog portala na razini EU-a za transparentnost fondova za unutarnje poslove; međutim, izražava zabrinutost zbog toga što je teško dobiti detaljne i sveobuhvatne podatke o potrošnji, posebno u okviru podijeljenog upravljanja država članica, što onemogućava dobar nadzor od strane proračunskog tijela; pozdravlja povećanje godišnjeg proračuna za 2025. za upravljanje granicama i za osiguravanje dostatnih sredstava za punu provedbu Pakta te snažno potiče da se s takvim pristupom nastavi u sljedećoj godini;
5.	naglašava da je potrebno osigurati odgovarajuće i pravodobno financiranje sredstvima Unije za države članice i agencije Unije kako bi se omogućila neometana provedba prava Unije u području azila i migracija; poziva Komisiju da prati i pomaže u pravodobnom poduzimanju administrativnih, operativnih i pravnih koraka država članica i agencija Unije potrebnih za potpunu provedbu Pakta do ljeta 2026.;
6.	konstatira da se broj migranata koji nezakonito pristižu u Uniju 2024. smanjio u usporedbi s prethodnim godinama; prima na znanje stalne napore Komisije da se poveže s trećim zemljama koje graniče s Unijom u cilju rješavanja problema nezakonitih migracija na izvoru i uspješne integracije državljana trećih zemalja sa zakonitim boravkom; ističe potrebu za pažljivim nadzorom i dužnom pažnjom pri dodjeli sredstava partnerima uključenima u upravljanje migracijama izvan EU-a kako bi se osigurala usklađenost sa standardima EU-a, među ostalim u pogledu temeljnih prava; apelira na Komisiju da poveća transparentnost i odgovornost pri programiranju i korištenju sredstava Unije za unutarnje poslove u trećim zemljama; poziva na uspostavu transparentnog i neovisnog mehanizma za praćenje ljudskih prava s obzirom na sredstva EU-a za unutarnje poslove u trećim zemljama; pozdravlja napore koje Komisija ulaže kako bi se povećala solidarnost i podjela odgovornosti među državama članicama, posebno prema onima koje su najviše pogođene izazovima povezanima s migracijama i azilom; ponovno upućuje poziv Komisiji da podupre agencije Unije i države članice u koordinaciji učinkovitih operacija traganja i spašavanja na Sredozemlju i da pritom osigura da se te aktivnosti vrše u skladu s međunarodnim pravom i pravom Unije;
7.	pozdravlja Komisijino kontinuirano praćenje mjerila vladavine prava s pomoću paketa instrumenata za vladavinu prava, uključujući godišnje izvješće o vladavini prava, u čijim se poglavljima detaljno navode pojedinačna i sustavna pitanja u pogledu vladavine prava u različitim državama članicama te se omogućuje sveobuhvatna analiza situacije i njezina razvoja u svakoj državi članici, a koje je 2024. prvi put uključivalo četiri zemlje u postupku proširenja; i dalje izražava zabrinutost zbog toga što godišnje izvješće o vladavini prava, zbog pretjerano diplomatskog tona i bez jasnog razlikovanja pojedinačnih i sustavnih problema, riskira umanjivanje nekih od najtežih oblika povrede vladavine prava; potiče Komisiju da radi na punoj provedbi preporuka Parlamenta o stvaranju mehanizma EU-a za demokraciju, vladavinu prava i temeljna prava, kako su navedene u njegovoj Rezoluciji od 25. listopada 2016.[[footnoteRef:1]], te da osigura da procjene mjerila vladavine prava postanu točnije i kvalitativnije, oslanjajući se ne samo na zakonodavne izmjene, već i na konkretne i neovisne dokaze o njihovoj praktičnoj primjeni; naglašava da, iako je paket instrumenata dostupan Uniji znatno proširen, njegova učinkovitost ovisi o usklađenoj i dosljednoj primjeni u svim institucijama EU-a; poziva na stavljanje većeg naglaska na provedbu preporuka za pojedine zemlje, uz primjenu rokova i mjerljivih referentnih vrijednosti; poziva Komisiju da detaljno navede moguće posljedice u slučaju neusklađenosti, među ostalim upućivanjem na konkretne instrumente, uključujući proračunske alate i uvjetovanost financiranja; ponavlja svoje stajalište da bi izvješće trebalo obuhvaćati cjelokupni raspon vrijednosti iz članka 2. UEU-a jer se one ne mogu promatrati odvojeno; naglašava potrebu za uspostavom europskog semestra za vladavinu prava, s jasnom strukturom, utvrđenim ključnim etapama i aktivnim doprinosima svih institucija EU-a; naglašava da se taj godišnji ciklus mora temeljiti na čvrstim i objektivnim pokazateljima i da se njime mora jasno pokazati da kršenja vladavine prava nikad nisu trivijalno pitanje te da bi svaka povreda trebala dovesti do mjera sličnih onima koje se primjenjuju u okviru europskog semestra; [1:  Rezolucija Europskog parlamenta od 25. listopada 2016. s preporukama Komisiji o uspostavi mehanizma EU-a za demokraciju, vladavinu prava i temeljna prava (2015/2254(INL)) (SL C 215, 19.6.2018., str. 162.).] 

8.	izražava žaljenje zbog odluke Komisije u kojoj se zaključuje da je u Mađarskoj horizontalni uvjet koji omogućuje provedbu Povelje ispunjen u pogledu neovisnosti pravosuđa, što je mađarskim vlastima omogućilo da počnu tražiti povrat sredstava iz fondova Unije u iznosu do približno 10,2 milijarde EUR; ponavlja da je odluka Komisije nezakonita, kao što je navedeno u postupku Parlamenta koji je u tijeku protiv Komisije u predmetu C-225/24; poziva Komisiju da strogo poštuje načelo uvjetovanosti i osigura da se sredstva Unije ne oslobađaju ako i dalje postoje sustavne povrede neovisnosti pravosuđa ili vladavine prava;
9.	izražava zabrinutost zbog kašnjenja u postupcima Komisije za odobravanje pristupa dokumentima; podsjeća Komisiju da brzo ispravi te nedostatke, u skladu s preporukama Parlamenta iznesenima u njegovoj Rezoluciji od 13. srpnja 2023.[footnoteRef:2]; [2: 2 Rezolucija Europskog parlamenta od 13. srpnja 2023. o javnom pristupu dokumentima – godišnje izvješće za 2019., 2020. i 2021. (2022/2015(INI)) (SL C..., 17.7.2024.) https://www.europarl.europa.eu/doceo/document/TA-9-2023-0295_HR.html] 

10.	izražava duboku zabrinutost zbog toga što Komisija još uvijek nije predstavila izvršne mjere i daljnje zakonodavne mjere u vezi s preporukama Parlamenta o uporabi Pegasusa i ekvivalentnog špijunskog softvera; podsjeća Komisiju da poštuje načelo lojalne suradnje među institucijama Unije i da poštuje obveze utvrđene u Okvirnom sporazumu i Međuinstitucijskom sporazumu o boljoj izradi zakonodavstva te da bez nepotrebne odgode predstavi akcijski plan za sprečavanje zlouporabe špijunskog softvera u Uniji, pri čemu će u potpunosti iskoristiti sva dostupna zakonodavna i nezakonodavna sredstva predviđena Ugovorima.

